ການປະທ້ວງໃນຈີນ
ພວກນັກຮຽນທິເບດ ພາກັນປະທ້ວງ ການຈະສອນພາສາຈີນ ຢູ່ຕາມໂຮງຮຽນຕ່າງໆ
ປະຊາຊົນໃນເຂດພາກຕາເວັນຕົກສຽງເໜືອຂອງຈີນກ່າວ ວ່າ ພວກນັກຮຽນຊາວທິເບດ ໄດ້ພາກັນເດີນຂະບວນຢູ່ ຕາມຖະໜົນຫົນທາງໃນວັນອັງຄານວານນີ້ ເພື່ອປະທ້ວງ ຕໍ່ແຜນການທີ່ລັດຖະບານຈີນ ຈະຢຸດເຊົາ ການໃຊ້ພາສາ ທິເບດຢູ່ຕາມໂຮງຮຽນຕ່າງໆ ປະຊາຊົນເວົ້າວ່າ ຕຳຫຼວດບໍ່ໄດ້ເຂົ້າຍຸ່ງກ່ຽວແຊກແຊງໃນ ການເດີນຂະບວນ ທີ່ມີພວກນັກຮຽນ ຈາກຫຼາຍໆໂຮງ ຮຽນເຂົ້າຮ່ວມໂດຍໄດ້ພາກັນຮ້ອງຄຳຂວັນຕໍ່ຕ້ານ ການ ປະທ້ວງ ໄດ້ສິ້ນສຸດລົງ ໃນຕອນທ່ຽງຂອງມື້ວານນີ້ ແລະ ພວກນັກຮຽນ ກໍພາກັນເມືອເຮືອນ ຫຼືບໍ່ກໍກັບໄປເຂົ້າໂຮງຮຽນ ການປະທ້ວງທີ່ວ່ານີ້ເກີດຂຶ້ນທີ່ເມືອງ Tongren ຊຶ່ງຮູ້ກັນໃນອີກຊື່ນຶ່ງວ່າ Rebkong ໃນ ແຂວງ Qinghai ຂອງຈີນ ລາຍງານກ່ຽວກັບຈຳນວນ ພວກທີ່ໄປຮ່ວມການເດີນຂະບວນໃນຄັ້ງນີ້ ແມ່ນແຕກຕ່າງກັນ ຄືບັນດາອົງການຂ່າວຂອງປະເທດຕາເວັນຕົກເວົ້າວ່າມີພວກນັກຮຽນປະມານ 1,000 ຄົນ ແຕ່ກຸ່ມປົກປ້ອງສິດທິມະນຸດທິເບດເສລີ ທີ່ມີສຳນັກງານຢູ່ກຸງລອນດອນແຈ້ງວ່າ ມີພວກນັກ ຮຽນເຂົ້າຮ່ວມການປະທ້ວງຫຼາຍເຖິງ 9,000 ຄົນ ອົງການຂ່າວເອພີ ໄດ້ອ້າງຄຳເວົ້າຂອງນາຍຄູຄົນນຶ່ງ ໃນເມືອງ Tongren ທີ່ກ່າວວ່າ ແຜນ ການທີ່ວ່າຈະຈັດໃຫ້ມີການໃຊ້ແຕ່ພາສາຈີນສອນທໍ່ນັ້ນແມ່ນຍັງບໍ່ທັນໄດ້ຮັບການຢືນຢັນເທື່ອ